## La Generalitat sotmet a informació pública el projecte de l'orde per la qual es regula la caça i control del senglar a la Comunitat Valenciana

*** El director general de Medi Natural assegura que les mesures faciliten el control i captura d'esta espècie i aporta seguretat jurídica als municipis
* Raúl Mèrida reivindica la col·laboració amb la federació de caça i destaca la seua labor com a “gestors ambientals cinegètics”**

La Conselleria de Medi Ambient, Aigua, Infraestructures i Territori ha sotmés a informació pública el projecte de l'orde de la Conselleria de Medi Ambient, Aigua, Infraestructures i Territori per la qual es regula la caça i control del senglar a la Comunitat Valenciana.

El director general de Medi Natural i Animal, Raúl Mèrida, ha assegurat que, “transcorreguts més de dos anys des de la publicació de l'anterior orde, procedim a la seua actualització a fi de solucionar alguns aspectes no resultaven pràctics en la seua aplicació i altres mesures que no venien previstes ni reglades”.

Segons ha indicat el director general, “es tracta d'una norma la fi última de la qual és la protecció de les persones, l'activitat agrícola, les espècies silvestres i els valors naturals, amb el propòsit de restablir un equilibri que garantisca la compatibilitat entre l'àmbit poblacional de l'espècie i la resta d'usos i usuaris del territori”.

Mèrida ha recordat que l'expansió del senglar fins als entorns urbans ha generat problemes per les seues incursions en urbanitzacions, nuclis urbans i fins i tot a les platges de la Comunitat Valenciana. “Per a resoldre este problema es feia necessari incorporar, per primera vegada, un articulat específic relatiu al control de l'espècie en estos espais a fi de dotar de major seguretat jurídica a les actuacions en estos i servir de base per al desenvolupament d'un futur protocol específic d'acció”.

Mèrida ha concretat que amb la nova regulació també es preveu la possibilitat de permetre l'acevament controlat a la primavera per a millorar l'eficàcia de les esperes nocturnes, circumstància abans no autoritzada en municipis qualificats amb sobreabundància, atenent així la demanda traslladada pel col·lectiu de caçadors.

“Pretenem, en definitiva, facilitar les qüestions que no han resultat pràctiques d'aplicar amb anterioritat”, ha remarcat Mèrida qui ha recordat que este projecte es troba en l'actualitat en informació pública fins al pròxim 19 de febrer, i es pot consultar tant en el mateix portal del [Servici de Caça i Pesca](https://www.gva.es/es/inicio/atencion_ciudadano/buscadores/departamentos/detalle_departamentos?id_dept=16550) com en el de participació de la Generalitat.

Fecha: 19/01/2024